《和吴正传五台怀古韵 其一 姑苏台》
元代·金涓

阖闾城畔姑苏台，百花洲上千花开。笙歌半空晓未绝，一声落月啼乌来。

蛾眉颦翠愁如簇，空捧春娇在心曲。沧江罗网纵鲸鲵，碧瓦丘墟走麋鹿。

悽烟惨日潮生处，怨满鸱夷犹不悟。甬东东海不可栖，剑光夜冷吴山路。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。